**Δεν υπάρχει άλλος χρόνος: Ήρθε η ώρα η Πολιτεία να στηρίξει έμπρακτα τα άτομα με αναπηρία**

Του Ιωάννη Βαρδακαστάνη

Πρόεδρος [Εθνικής Συνομοσπονδίας Ατόμων με Αναπηρία](https://www.esamea.gr/el)

Πρόεδρος [European Disability Forum](https://www.edf-feph.org/)

Στο αναπηρικό κίνημα θεωρούμε ότι δεν χωρεί άλλη καθυστέρηση από πλευράς Πολιτείας να αφουγκραστεί τη δραματική κατάσταση στην οποία περιέρχονται καθημερινά χιλιάδες πολίτες με αναπηρία, χρόνιες ή/ και σπάνιες παθήσεις και οι οικογένειές τους στην Ελλάδα.

Απευθυνόμαστε στον Πρωθυπουργό Κυριάκο Μητσοτάκη, με τον θεσμικό μας ρόλο, εκπροσωπώντας την πλέον ευάλωτη ομάδα του πληθυσμού, η Εθνική Συνομοσπονδία Ατόμων με Αναπηρία, μαζί με τις εθνικές μας οργανώσεις, και με περισσότερους από 600 Συλλόγους και Σωματεία σε όλη την Ελλάδα και κρούουμε τον κώδωνα του κινδύνου.

Είμαστε αντιμέτωποι με τις **πολυ-κρίσεις** και την **ακραία αβεβαιότητα** για το αύριο: το δραματικό κύμα ακρίβειας στα προϊόντα, την ενέργεια, τα καύσιμα κ.α., καθιστά αδύνατη ακόμα και την κάλυψη των βασικών καθημερινών μας αναγκών, εάν ληφθούν υπόψη οι χαμηλές συντάξεις και τα πολύ χαμηλά αναπηρικά επιδόματα, όπως και το δυσβάστακτο πρόσθετο κόστος που απαιτείται για την κάλυψη των αναγκών που πηγάζουν από την αναπηρία/ χρόνια/ σπάνια πάθησή μας.

Η συμπερίληψη μέτρων για να υπάρξει ολοκληρωμένη στήριξη των ατόμων με αναπηρία, χρόνιες ή/και σπάνιες παθήσεις και των οικογενειών τους, μέσω ενός συνολικού πλαισίου συνδυαστικών οικονομικών μέτρων, το οποίο θα έχει συνέχεια σε βάθος χρόνου, είναι πλέον ΕΠΙΒΕΒΛΗΜΕΝΗ.

**Η Πολιτεία οφείλει πλέον να περάσει από τη ρητορική στη δράση.**

Το αναπηρικό κίνημα διεκδικεί **ΔΙΑΒΙΩΣΗ ΜΕ ΑΞΙΟΠΡΕΠΕΙΑ**, με **αύξηση αναπηρικών επιδομάτων και συντάξεων**, με την καθιέρωση μηχανισμού αυτόματης προσαρμογής, συνδεδεμένου με την ετήσια αύξηση του κατώτατου μισθού. Σήμερα τα αναπηρικά επιδόματα δεν αρκούν ούτε για τα στοιχειώδη.

Διεκδικούμε την **κατάργηση της διακοπής του επιδόματος αναπηρίας** όταν το άτομο με αναπηρία καταφέρει να εργαστεί, την κατάργηση της διακοπής των επιδομάτων αναπηρίας των ανασφάλιστων ή έμμεσα ασφαλισμένων ατόμων με αναπηρία όταν τους χορηγηθεί σύνταξη των θανόντων γονέων τους, καθώς και σε άτομα με αναπηρία που ζουν σε οικοτροφεία και ιδρύματα, την προστασία από πλειστηριασμό της πρώτης κατοικίας που ανήκει σε άτομα με αναπηρία ή στα πρόσωπα που έχουν στην οικογένειά τους άτομα με βαριές αναπηρίες.

**Τα άτομα με αναπηρία σήμερα δεν γνωρίζουν πώς θα πληρώσουν φάρμακα, ενοίκιο, θέρμανση, διατροφή.**

Το αναπηρικό κίνημα διεκδικεί **αναμόρφωση του τρόπου υπολογισμού της εθνικής σύνταξης, ώστε να μην εξαρτάται από το ποσοστό αναπηρίας**, κατάργηση της προσωπικής διαφοράς, επαναφορά ευνοϊκών ρυθμίσεων συνταξιοδότησης γονέων/συζύγων/αδελφών που έχουν στη φροντίδα τους άτομα με βαριά αναπηρία, αποκατάσταση αδικιών που έχουν υποστεί οι συνταξιούχοι του δημόσιου και του ιδιωτικού τομέα με κατάργηση των μνημονιακών νόμων και απόδοση σε αυτούς της 13ης και 14ης σύνταξης, απαλοιφή του όρου «ανίκανος για κάθε βιοποριστικό επάγγελμα» από τις γνωματεύσεις μας, επαναφορά του ΕΚΑΣ, τιμητική σύνταξη στη μητέρα παιδιού με αναπηρία, που δεν κατάφερε να εργαστεί, για να φροντίζει το παιδί της.

Το αναπηρικό κίνημα διεκδικεί **αύξηση της συμμετοχής μας στο εργατικό δυναμικό της χώρας** μέσω της άρσης των υφιστάμενων εμποδίων και της εφαρμογής θετικών μέτρων δράσης, με τη θέσπιση και εφαρμογή ενός Εθνικού Προγράμματος «Εγγύηση για την απασχόληση και τις δεξιότητες των ατόμων με αναπηρία, χρόνιες ή/και σπάνιες παθήσεις».

Το αναπηρικό κίνημα διεκδικεί **απαλλαγή των ατόμων με αναπηρία** από τα τεκμήρια του εισοδήματος, τον ΕΝΦΙΑ, μείωση φόρου από τις ιατρικές δαπάνες, μηδενικό ΦΠΑ για τα απαραίτητα βοηθήματα-εργαλεία διαβίωσής μας.

Το αναπηρικό κίνημα διεκδικεί την **καθολική εφαρμογή του προγράμματος του Προσωπικού Βοηθού** και αδιάκοπη παροχή της υπηρεσίας μέσω έγκαιρης και σαφούς χρηματοδότησης, τη θεσμοθέτηση των Κέντρων Ανεξάρτητης Διαβίωσης υπό την ευθύνη των ίδιων των ατόμων με αναπηρία, την επέκταση της εφαρμογής της Κάρτας Αναπηρίας, την ενσωμάτωση στην ελληνική νομοθεσία της Οδηγίας για την Ευρωπαϊκή Κάρτα Αναπηρίας και το Ευρωπαϊκό Δελτίο Στάθμευσης για τα άτομα με αναπηρία σε περισσότερα προϊόντα και υπηρεσίες.

Το αναπηρικό κίνημα διεκδικεί τη **διασφάλιση της καθολικής προσβασιμότητας όλων των δομών υγείας** και στελέχωση όλων με επαρκές εξειδικευμένο ιατρονοσηλευτικό προσωπικό, τη θέσπιση και εφαρμογή Εθνικής Στρατηγικής Αποκατάστασης, την άμεση επίλυση των προβλημάτων της κατ’ οίκον διανομής Φαρμάκων Υψηλού Κόστους (Φ.Υ.Κ.) με δημιουργία περισσοτέρων Φαρμακείων ΕΟΠΥΥ σε όλη τη χώρα και ουσιαστική στελέχωσή τους, την αναβάθμιση και στελέχωση των μεταμοσχευτικών κέντρων, τη διασφάλιση της επάρκειας αίματος για τους χρόνιους πάσχοντες.

Το αναπηρικό κίνημα διεκδικεί μια **τολμηρή, βαθιά θεσμική μεταρρύθμιση στην εκπαίδευση** των ατόμων με αναπηρία και χρόνιες παθήσεις σε όλες τις βαθμίδες της Εκπαίδευσης, τη συμπερίληψή μας στην εκπαιδευτική διαδικασία και την επαγγελματική εκπαίδευση στην πράξη.

Το αναπηρικό κίνημα διεκδικεί την **ελεύθερη διέλευση** των οχημάτων των ατόμων με αναπηρία από τους σταθμούς διοδίων, τη **διασφάλιση της προσβασιμότητας** υπεραστικών συγκοινωνιών και ΤΑΧΙ και συνολικά τη **βελτίωση της προσβασιμότητας** όλου του μεταφορικού δικτύου.

**Απευθυνόμαστε στον Πρωθυπουργό της χώρας Κυριάκο Μητσοτάκη μεταφέροντας το μήνυμα ότι η διασφάλιση αξιοπρεπούς επιπέδου διαβίωσης και ο σεβασμός των ανθρωπίνων δικαιωμάτων των ατόμων με αναπηρία, χρόνιες ή/και σπάνιες παθήσεις και των οικογενειών τους, είναι ΑΔΙΑΧΩΡΙΣΤΑ.**

**Οφείλουμε, όλοι μαζί, να σταθούμε στο ύψος των περιστάσεων.**